Diari Oficial de la Generalitat Valenciana


Sumari del DOGV 9598, del 18-05-2023 (2023/5283)

ORDRE 2/2023, de 13 de maig, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores i la convocatòria de la tercera edició dels Premis Participa-Acció, exercici 2023.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9598

Data del DOGV
:   18-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5283


Data del document
:   13-05-2023

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Ordre

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * distinció honorífica

ORDRE 2/2023, de 13 de maig, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores i la convocatòria de la tercera edició dels Premis Participa-Acció, exercici 2023. [2023/5283]  
La participació ciutadana en la gestió pública reforça la posició activa de la ciutadania com a membre de les seues comunitats, permet l'expressió i defensa dels seus interessos, l'aprofitament de les seues experiències i la potenciació de les seues capacitats, contribuint d'aquesta manera a millorar la qualitat de vida de la població.  
El nostre bloc de constitucionalitat advoca per la promoció de la participació ciutadana. Així ho reconeixen la Constitució Espanyola en els seus articles 9.2 i 23.1, en el marc d'una societat democràtica avançada, i els Estatuts d'Autonomia, que s'han pronunciat amb rotunditat en reconéixer el dret a la bona administració incorporant el foment de la participació ciutadana. Per part seua, l'Estatut d'Autonomia de la Comunitat Valenciana, en el seu article 9.4, regula el dret a la participació de tota la ciutadania valenciana en la vida política, econòmica, cultural i social de la Comunitat Valenciana, matisant que es pot exercir tal dret de manera individual o col·lectiva. A més, estableix que la Generalitat promourà la participació dels agents socials i del conjunt de la societat civil en els assumptes públics.  
  
En aquest marc, la Generalitat Valenciana assumeix el repte d'impulsar una política d'innovació democràtica, entenent que una major participació, com a complement i millora del sistema representatiu, promou la corresponsabilitat social, enriqueix les decisions públiques en incorporar tota la riquesa dels coneixements i experiències de la ciutadania, i millora l'eficàcia de l'actuació pública possibilitant unes polítiques més adequades a les necessitats i demandes socials.  
Aquest esperit s'ha plasmat en la recent Llei 4/2023, de 13 d'abril, de la Generalitat, de Participació Ciutadana i Foment de l'Associacionisme de la Comunitat Valenciana, publicada en el Diari Oficial de la Generalitat Valenciana núm. 9579, de 20 d'abril de 2023, que regula un nou marc de la participació de la ciutadania i les entitats ciutadanes en els assumptes públics i reconeix el paper primordial de l'associacionisme en la pertinència i l'eficàcia de les polítiques públiques en la Comunitat Valenciana. Aquesta llei és aplicable també a les entitats locals a les quals s'identifica com actors fonamentals en la implantació de les polítiques de participació en el nostre territori.  
La nova llei, en l'article 49, estableix l'obligatorietat de foment i reconeixement de les bones pràctiques en matèria de participació ciutadana mitjançant la concessió de premis a projectes realitzats per entitats, persones o centres docents, que aporten valor i innovació a favor de la participació ciutadana i de l'associacionisme participatiu.  
  
La participació ciutadana és competència de la Conselleria de Participació, Transparència, Cooperació i Qualitat Democràtica, en virtut del que es disposa en l'article 13 del Decret 5/2019, de 16 de juny, del president de la Generalitat, pel qual es determinen el número i la denominació de les conselleries, i les seues atribucions.  
Per part seua, l'article 159 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, disposa que la Direcció General de Participació Ciutadana exerceix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de participació i associacionisme.  
En un sentit més concret es pronuncia l'article 8.1 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, perquè atribueix a la Direcció General de Participació Ciutadana la competència en matèria de participació i foment de l'associacionisme, sent l'encarregada de dissenyar i gestionar aquesta estratègia. La seua missió és propiciar una major implicació i participació de la ciutadania en la construcció i avaluació de les polítiques públiques.  
D'altra banda, el Pla Estratègic de Subvencions de la Conselleria de Participació, Transparència, Cooperació i Qualitat Democràtica, per al període 2020-2022, contempla l'establiment d'aquests premis i les lleis de pressupostos de la Generalitat per als exercicis 2021 i 2022, han recollit una línia de subvenció expressa per a finançar les edicions primera i segona d'aquests. En totes dues convocatòries s'han entregat els 6 premis (3 de cada modalitat) pel que l'execució és del 100 %. Es valora molt positivament aquesta línia de concurrència competitiva ja que posa en valor el treball realitzat per les entitats ciutadanes i les locals en experiències que fomenten la implicació de la ciutadania en els assumptes públics col·laborant a aconseguir una societat més democràtica.  
  
Els Premis Participa-Acció es recullen en el Pla Estratègic de Subvencions de la Conselleria de Participació, Transparència, Cooperació i Qualitat Democràtica, per als anys 2023-2025, tot això d'acord amb la normativa d'aplicació i el compliment dels objectius d'estabilitat pressupostària. A més, la convocatòria dels Premis està prevista en la Llei 9/2022, de 30 de desembre, de pressupostos de la Generalitat per a l'exercici 2023.  
Així, aquesta línia que s'ha mantingut en 2022, es consolida per a 2023 i es contempla en el nou Pla Estratègic de Subvencions.  
Finalment, l'Ordre 5/2021, de 17 de setembre, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores dels Premis Participa-Acció, en el seu article tercer estableix la seua eficàcia fins al 31 de desembre de 2022.  
Sobre la base de l'anteriorment exposat, la Conselleria de Participació, Transparència, Cooperació i Qualitat Democràtica, a través de la present ordre, contempla l'aprovació de les bases reguladores i de la convocatòria de la tercera edició dels Premis Participa-Acció, exercici 2023, sent la Direcció General de Participació Ciutadana el centre directiu competent per a la tramitació d'aquests.  
L'objectiu d'aquests premis és reconéixer les bones pràctiques participatives dutes a terme per entitats locals, entitats ciutadanes, centres docents i ciutadania (persones físiques) que incentiven la participació ciutadana i/o enfortisquen l'associacionisme en el territori de la Comunitat Valenciana.  
Es considera que el reconeixement i la difusió de les millors iniciatives participatives realitzades en la Comunitat Valenciana contribueixen al foment i promoció de la participació ciutadana i de l'associacionisme, donant compliment així als mandats legals referits amb anterioritat. A més, la visibilització de les experiències participatives premiades permet que siguen compartides amb el conjunt de la societat i en conseqüència es facilite la creació d'una xarxa col·laborativa i participativa.  
  
Els premis a concedir en la corresponent convocatòria no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, ja que en raó de la qualitat de les Administracions o entitats beneficiàries i de l'objecte dels premis, aquestes accions subvencionables no afecten la competència, ni als intercanvis comercials entre els estats membres, i tampoc afavoreixen a determinades empreses o produccions.  
Per tant, amb la percepció dels citats premis no existeix cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
En tot el no regulat en aquesta ordre, s'estarà al que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions (d'ara en avant LGS) i del Reial decret 887/2006, de 21 de juliol, pel qual s'aprova el Reglament de la llei general de subvencions.  
Per tot l'exposat, complits els tràmits procedimentals oportuns, en virtut de les facultats conferides en els articles 160 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i en el Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, i vista la proposta de la directora general de Participació Ciutadana de data 9 de maig de 2023,  
  
  
  
ORDENE  
  
Primer. Bases reguladores  
Aprovar les bases reguladores de la tercera edició dels Premis Participa-Acció, exercici 2023, incloses com a annex I d'aquesta Ordre.  
  
Segon. Convocatòria  
Convocar la tercera edició dels Premis Participa-Acció, exercici 2023, segons el que s'estableix en aquesta Ordre.  
  
Tercer. Finançament  
El pressupost destinat a finançar aquesta edició ascendirà a 23.000,00 euros com a màxim, a càrrec de l'aplicació pressupostària 28.36.22.733.75, capítol IV, línia de subvenció S8342000 dels pressupostos de la Generalitat per a 2023.  
  
Quart. Recursos  
Contra la present Ordre, que posa fi a la via administrativa, es podrà interposar recurs potestatiu de reposició, davant el mateix òrgan que l'ha dictada, en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques (d'ara en avant LPAC), o es podrà interposar directament recurs contenciós administratiu, davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
En el cas que l'entitat interessada siga una entitat local no cal interposar recurs en via administrativa, i això sense perjudici de la possibilitat d'efectuar el requeriment al qual es refereix l'article 44 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a partir de l'endemà de la publicació del present ordre en el Diari Oficial de la Generalitat Valenciana.  
  
Tot això, sense perjudici que les entitats i persones interessades puguen exercitar qualsevol altra via que estimen oportuna.  
  
València, 13 de maig de 2023  
  
La consellera de Participació, Transparència,   
Cooperació i Qualitat Democràtica  
ROSA PÉREZ GARIJO  
  
  
  
ANNEX I  
Bases reguladores i convocatòria de la tercera edició dels Premis Participa-Acció, exercici 2023  
  
Primera. Objecte  
1. Els premis tenen per objecte destacar projectes executats en el territori de la Comunitat Valenciana per entitats locals, entitats ciutadanes, centres docents i ciutadania (persones físiques), que aporten valor i innovació a favor de la participació ciutadana i del foment de l'associacionisme.  
2. Aquesta convocatòria té per objecte convocar, en règim de concurrència competitiva, la tercera edició dels Premis Participa-Acció, exercici 2023.  
  
Segona. Entitats i persones beneficiàries  
Podran ser entitats i persones beneficiàries dels premis les següents:  
- Entitats locals l'àmbit territorial de les quals siga inferior al provincial.  
- Entitats ciutadanes.  
- Centres docents.  
- Ciutadania (persones físiques).  
  
Tercera. Modalitats de projectes que poden optar als premis  
- Modalitat 1: Projectes de participació ciutadana.  
S'entén la participació ciutadana com la possibilitat que la ciutadania intervinga, de manera individual o col·lectiva, en el disseny, execució i avaluació de la gestió pública o en el plantejament de determinades polítiques públiques, expressant la seua opinió, aportant idees, suggeriments o propostes concretes de millora, o comunicant a l'Administració Pública necessitats o problemes detectats, entre altres possibilitats.  
  
La participació ciutadana pretén, doncs, que la comunitat s'integre activament en l'exercici de la gestió política, enfortint la cultura democràtica i contribuint a la transparència de l'Administració.  
  
- Modalitat 2: Projectes d'educació per a la participació, tant en l'àmbit formal com en l'àmbit no formal.  
a) S'entén per educació per a la participació en l'àmbit formal, també coneguda com a formació reglada, el procés d'educació integral correlacionat que abasta des de l'educació infantil i primària fins a l'educació secundària i l'educació superior. L'exercici del dret es concreta en la participació de l'alumnat en òrgans de representació i/o decisió en l'educació reglada, com a mínim durant l'educació obligatòria.  
  
b) S'entén per educació per a la participació en l'àmbit no formal, les pràctiques participatives en l'àmbit de l'educació no reglada, l'oci i el temps lliure.  
  
Quarta. Premis  
1. Els premis consistiran en un certificat o diploma del reconeixement rebut i l'assignació econòmica establida en aquest apartat.  
2. D'acord amb la proposta de concessió de l'òrgan de valoració, regulat en la base dotzena, es concediran els següents premis:  
  
- Modalitat 1. Projectes de participació ciutadana:  
Primer premi 6.000 euros.  
Segon premi 3.500 euros.  
Tercer premi 2.000 euros.  
- Modalitat 2. Projectes d'educació per a la participació, tant en l'àmbit formal com en l'àmbit no formal:  
Primer premi 6.000 euros.  
Segon premi 3.500 euros.  
Tercer premi 2.000 euros.  
3. En la seua discrecionalitat, l'òrgan de valoració tindrà en compte el principi de vertebració territorial i la inclusió, com a mínim, d'un centre docent, a l'hora de realitzar la proposta de concessió.  
4. En cas d'existir crèdit sense adjudicar, per declarar-se deserts els premis d'alguna de les dues modalitats, aquest crèdit incrementarà proporcionalment el dels restants premis de la modalitat que no ha quedat deserta.  
5. En cas d'existir crèdit sense adjudicar, per declarar-se cap desert dels premis d'una modalitat, aquest crèdit incrementarà proporcionalment el dels restants premis d'aquesta modalitat.  
  
Quinta. Requisits de participació  
1. Podran participar en els premis les persones físiques i les entitats esmentades en la base segona, que hagen realitzat projectes innovadors i de qualitat, que fomenten la participació ciutadana i l'associacionisme en els dos anys anteriors a la convocatòria.  
També podran participar les persones i entitats esmentades per la realització de projectes i/o activitats que siguen continuació d'uns altres ja iniciats en anteriors anys si persisteixen els fins pels quals es van iniciar, o si existeix previsió de continuar-los en el temps.  
2. No podran concórrer a la present convocatòria, les persones físiques o entitats que hagen resultat premiades en alguna de les dues modalitats de les dues últimes convocatòries dels premis Participa-Acció.  
3. Serà incompatible formar part de l'òrgan de valoració amb la participació com a entitat o persona beneficiària en aquesta convocatòria.  
  
Sisena. Requisits per a ser persona beneficiària  
1. Naturalesa i registre:  
- Entitats locals: municipis, mancomunitats i altres fórmules associatives, regulades en la Llei 8/2010, de 23 de juny, de la Generalitat, de règim local de la Comunitat Valenciana, d'àmbit inferior al provincial.  
  
Per a ser beneficiàries, les entitats locals hauran d'estar inscrites en el Registre d'Entitats Locals de la Comunitat Valenciana, desenvolupat pel Decret 15/2011, de 18 de febrer, del Consell, pel qual es regula el Registre d'Entitats Locals de la Comunitat Valenciana.  
  
- Entitats ciutadanes: federacions, confederacions, associacions i fundacions de la Comunitat Valenciana amb seu o delegació estable en aquesta. Seran requisits els següents:  
a) Estar inscrites en el Registre Nacional d'Associacions o en el Registre Autonòmic d'Associacions de la Comunitat Valenciana o en aquells registres especials, establits per la normativa vigent.  
b) Estar adaptades, en el cas d'associacions, federacions i confederacions, a l'àmbit d'aplicació de la Llei orgànica 1/2002, de 22 de març, reguladora del dret d'associació i en el cas de fundacions a la Llei 8/1998, de 9 de desembre, de fundacions (per a fundacions de la Comunitat Valenciana) o a la Llei 50/2002, de 26 de desembre, de fundacions (per a fundacions d'àmbit estatal).  
- Centres docents. Per a ser beneficiaris, hauran d'estar inscrits en el Registre de Centres Docents de la Comunitat Valenciana, desenvolupat pel Decret 115/1990, de 9 de juliol, del Consell de la Generalitat Valenciana, pel qual es crea el Registre de Centres Docents de la Comunitat Valenciana.  
- Ciutadania: persones físiques que gaudisquen de la condició política de valencians i valencianes d'acord amb el concepte recollit en l'article 3.1 de l'Estatut d'Autonomia (tots els ciutadans espanyols que tinguen o adquirisquen veïnatge administratiu en qualsevol dels municipis de la Comunitat Valenciana).  
2. Les entitats i persones beneficiàries han de tindre com a àmbit d'actuació territorial el de la Comunitat Valenciana.  
3. No podran ser beneficiàries d'aquests premis les persones, físiques o jurídiques, en els qui concórrega alguna de les circumstàncies previstes en els apartats 2 i 3 del article 13 de la LGS.  
4. Les entitats i persones participants en els premis hauran de comunicar a l'òrgan concedent si han obtingut subvencions, ajudes, ingressos o recursos que financen els projectes presentats.  
Així mateix, les entitats i persones esmentades hauran de comunicar a l'òrgan concedent l'obtenció de subvencions, ajudes, ingressos o recursos que financen els projectes presentats, quan aquesta obtenció es produïsca en el període comprés entre la data de publicació d'aquestes bases reguladores i convocatòria i la data de publicació de la resolució de concessió dels premis convocats en el Diari Oficial de la Generalitat Valenciana.  
Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
Setena. Criteris de valoració  
1. En la valoració dels projectes que opten a guanyar un dels premis regulats en aquestes bases i convocatòria, es podrà obtindre un màxim de 100 punts en cada modalitat, d'acord amb els criteris objectius següents per a cada modalitat:  
a) Adequació/Pertinència: contextualització i justificació de l'actuació, que es valorarà amb un màxim de 35 punts.  
- Contextualització (15 punts). En el document de projecte tècnic es presentarà, en primer lloc, una anàlisi detallada i pertinent de la realitat en la qual s'han desenvolupat les accions. Aquest es realitzarà a través de l'exposició de dades socioeconòmiques i demogràfiques actualitzats que avalen i caracteritzen clarament el context social on s'ha intervingut. En segon lloc, el projecte identificarà clarament la població destinatària, les seues característiques i necessitats prioritzant dins aquells grups amb major necessitat d'intervenció.  
- Justificació del projecte (20 punts). Aquest ítem haurà de constar de: una argumentació teòrica de les necessitats que justifiquen el projecte a través de fonts d'informació rellevants per al tipus de projecte que es realitzarà; i d'una exposició motivada de l'alineació del projecte amb la normativa de la Generalitat Valenciana sobre Participació Ciutadana i amb els Objectius de Desenvolupament Sostenible establit en l'Agenda 2030.  
b) Qualitat del projecte: alineació entre objectius, activitats i resultats. Transversalització d'enfocaments de gènere i de sostenibilitat mediambiental en les activitats. Incorporació de metodologies participatives. Instruments d'avaluació. Descripció de resultats, que es valorarà amb un màxim de 50 punts.  
- Lògica de la gestió del projecte (20 punts). El conjunt del projecte ha d'expressar una relació causal lògica consistent entre els diferents elements de la planificació: objectius, activitats i resultats. En concret, les activitats o accions del projecte han de ser pertinents, adequades al context i a la població beneficiària, i estar descrites amb suficient grau de detall com per a aconseguir una completa comprensió del contingut d'aquestes. A més, han de crear les condicions necessàries i suficients per a aconseguir els objectius proposats pel projecte. D'altra banda, es valorarà que el projecte contemple la incorporació de l'enfocament de gènere en el desenvolupament d'aquestes. Quant a la metodologia de les activitats o accions, es tindrà en compte la utilització de tècniques participatives d'investigació i/o acció en el projecte.  
  
- Resultats i aprenentatges (30 punts). Finalment, el projecte constarà d'un apartat on s'exposaran els principals resultats i aprenentatges del mateix tenint en compte la seua necessària vinculació amb els objectius. L'explicació dels mateixos haurà d'estar ben fonamentada i argumentada fent referència als elements teòric-contextuals.  
  
c) Sostenibilitat/Continuïtat: Contribució a la creació de xarxes i socialització de resultats, que es valorarà amb un màxim de 15 punts.  
  
- Treball en Xarxa (5 punts). S'identificarà en el projecte tècnic que en el seu desenvolupament hi ha hagut cooperació amb agents socials relacionats amb la participació ciutadana i ha facilitat l'intercanvi de coneixements, experiències i bones pràctiques.  
- Devolució i socialització de resultats (10 punts). Com tot procés participatiu haurà d'exposar amb detall com ha sigut la devolució de la informació del projecte a les persones que han participat en ell i plantejar una estratègia de socialització de resultats.  
  
Octava. Criteris per a la determinació dels premis  
1. Per a determinar els premis, es tindrà en compte l'adequació dels projectes presentats als criteris de valoració establits en la base setena. Serà requisit necessari per a poder optar a l'obtenció d'un premi, l'haver superat una puntuació mínima de 50 punts.  
2. Els projectes presentats seran examinats i valorats per l'òrgan de valoració, que determinarà, per ordre de puntuació de major a menor, els aspirants seleccionats per a la concessió de premi, d'acord amb els límits establits en la base quarta d'aquesta convocatòria.  
  
3. En cas d'empat de les millors proposicions, es considerarà primer al projecte que tinga major puntuació en:  
- Resultats i aprenentatges.  
Si persisteix l'empat, es considerarà primer al projecte que tinga major puntuació en:  
- Lògica de la gestió del projecte.  
Si persisteix l'empat, es considerarà primer al projecte que tinga major puntuació en:  
- Justificació del projecte.  
Si persisteix l'empat, es considerarà primer al projecte que tinga major puntuació en:  
- Contextualització.  
Si persisteix l'empat, es considerarà primer al projecte que tinga major puntuació en:  
- Devolució i socialització de resultats.  
Si persisteix l'empat, es considerarà primer al projecte que tinga major puntuació en:  
- Treball en Xarxa.  
Si persisteix l'empat, qui haja presentat la sol·licitud en primer lloc, tenint en compte l'entrada de registre.  
4. L'òrgan de valoració podrà proposar, mitjançant informe motivat, deixar desert el premi convocat, quan es consideren insuficients els mèrits de les entitats o persones sol·licitants.  
  
Novena. Documentació preceptiva  
1. La sol·licitud formalitzada en tots els seus apartats, especificarà la modalitat a la qual es presenta, i haurà d'anar acompanyada dels següents documents:  
a) Document de projecte tècnic, amb una extensió màxima de 20 pàgines, que s'emplenarà, exclusivament, en la «Fitxa de candidatura 3a edició Premis Participa-Acció» (Annex II), disponible en la pàgina web de la Conselleria de Participació, Transparència, Cooperació i Qualitat Democràtica:   
http://participacio.gva.es/es/web/participacio/convocatorias-y-subvenciones.  
La no presentació del projecte tècnic en la «Fitxa de candidatura 3a edició Premis Participa-Acció» i amb els requisits assenyalats en el punt dos d'aquest apartat, determinarà l'exclusió de la convocatòria.  
b) Declaració responsable d'estar al corrent en el compliment de les obligacions tributàries i amb la Seguretat Social.  
c) Per a les Entitats Ciutadanes, Centres Docents i Entitats Locals d'àmbit territorial inferior al provincial: Certificat d'inscripció en el Registre corresponent, de conformitat amb el que s'estableix en el base sisena d'aquesta convocatòria.  
d) Per a la Ciutadania (persones físiques): Document Nacional d'Identitat o document identificatiu equivalent, i Certificat acreditatiu de tindre el veïnatge administratiu en qualsevol dels municipis de la Comunitat Valenciana (certificat d'empadronament).  
2. La sol·licitud i documentació preceptiva es dirigirà a la Direcció General de Participació Ciutadana. La «Fitxa de candidatura 3a edició Premis Participa-Acció», disponible en la pàgina web de la Conselleria de Participació, Transparència, Cooperació i Qualitat Democràtica:   
http://participacio.gva.es/es/web/participacio/convocatorias-y-subvenciones,   
es presentarà de conformitat amb els següents requisits d'emplenament:  
- Els diferents apartats s'emplenaran exclusivament amb text i no podrà incloure's fotografies, gràfics, anagrames, dibuixos o similars.  
- Extensió màxima 20 pàgines.  
- Format: lletra arial grandària 11 punts.  
- Pot presentar-se en format pdf.  
- La no presentació del projecte tècnic en aquesta «Fitxa de candidatura» i amb els requisits anteriors, determinarà l'exclusió de la convocatòria.  
3. Si el compte bancari de l'entitat o persona sol·licitant no estiguera donada d'alta en la Generalitat, o calguera modificar les seues dades, haurà de realitzar-se aquesta tramitació de manera telemàtica a través de la URL següent:   
https://www.gva.es/va/inicio/procedimientos'id\_proc=22729&version=amp.  
  
Dècima. Presentació de sol·licituds i termini  
1. Les sol·licituds es presentaran en els dos mesos següents a la publicació d'aquesta convocatòria en el Diari Oficial de la Generalitat Valenciana. L'incompliment de l'esmentat termini donarà lloc a l'exclusió de la convocatòria.  
2. La presentació de la sol·licitud de participació en els premis suposa l'acceptació expressa i la subjecció de les entitats i persones sol·licitants a les normes i condicions contingudes en aquestes bases reguladores i convocatòria, així com en la decisió del jurat i la intervenció en l'acte de concessió dels premis, en cas de ser una de les candidatures seleccionades.  
3. Cada persona física o entitat només podrà presentar un projecte per convocatòria i a cadascuna de les modalitats. En el cas que la mateixa persona o entitat presentara més d'un projecte a una modalitat determinada, únicament es valorarà el presentat en últim lloc.  
En el supòsit que una mateixa persona o entitat presentara un projecte per la modalitat 1 i un projecte per la modalitat 2 en aquesta convocatòria, haurà d'efectuar dues presentacions independents, una per cada modalitat. La no realització de dues presentacions, en aquest cas, determinarà l'exclusió de la convocatòria.  
4. Les sol·licituds podran presentar-se mitjançant alguna de les dues següents vies:  
a) Presentació telemàtica, accedint a l'aplicació informàtica existent en la seu electrònica de la Generalitat Valenciana establida en aquest apartat. La presentació serà telemàtica sempre que l'entitat o la persona interessada estiga obligada a això en virtut de l'article 14 de la LPAC.  
  
b) Presentació presencial en qualsevol de les Oficines PROP o en qualsevol dels llocs establits en l'article 16.4 de la LPAC.  
5. Per a poder realitzar la presentació telemàtica, serà necessari disposar de signatura electrònica, mitjançant el certificat reconegut per a la ciutadania emés per l'Agència de Tecnologia i Certificació Electrònica, www.accv.es, o del DNI electrònic. Així mateix, a través del correu d'assistència tècnica, generalitat\_en\_hfz@vxx.na, es podrà resoldre qualsevol problema tècnic relacionat amb la presentació electrònica d'aquesta sol·licitud.  
6. Les entitats i persones sol·licitants obligades a relacionar-se amb la Generalitat a través de mitjans electrònics, en els termes de l'article 14 de la LPAC, presentaran les sol·licituds exclusivament de manera telemàtica en la seu electrònica de la Generalitat, en la URL https://www.gva.es/es/inicio/procedimientos'id\_proc=22335. També es podrà accedir en la pàgina web de la Conselleria de Participació, Transparència, Cooperació i Qualitat Democràtica: http://participacio.gva.es/es/web/participacio/convocatorias-y-subvenciones.  
7. La presentació de la sol·licitud de forma diferent de la telemàtica prevista en aquest apartat per les entitats o persones obligades a això segons l'article 14 LPAC, determinarà l'exclusió de la convocatòria.  
8. Per a poder realitzar la presentació telemàtica, l'entitat sol·licitant haurà de disposar d'un sistema de signatura electrònica dels admesos en la Seu de la Generalitat.  
9. Si les sol·licituds de participació no s'ajusten als requisits exigits en aquestes bases reguladores i convocatòria, es requerirà a l'entitat o persona interessada, de conformitat amb el que s'estableix en l'article 68 de la LPAC, perquè en el termini de deu dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 21 de la citada norma.  
  
10. La documentació es dirigirà a la direcció general competent en matèria de participació ciutadana.  
  
Onzena. Ordenació i instrucció  
1. El procediment s'iniciarà d'ofici mitjançant la publicació de les presents bases reguladores i convocatòria dels premis en el Diari Oficial de la Generalitat Valenciana.  
2. La direcció general competent en matèria de participació ciutadana serà el centre directiu encarregat de l'ordenació i instrucció del procediment que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se la resolució de concessió dels premis.  
  
Així mateix, formularà la proposta de resolució de concessió a la persona titular de la conselleria que tinga atribuïda la competència en matèria de participació ciutadana.  
  
Dotzena. Òrgan de valoració  
1. L'òrgan encarregat de valorar les candidatures, conforme als criteris establits en la base setena d'aquesta convocatòria, serà un jurat compost per:  
• Presidència: La persona titular de la conselleria competent en matèria de participació ciutadana o l'òrgan superior o directiu en qui delegue.  
• Secretaria (amb veu però sense vot): Una persona funcionària tècnica designada per la persona titular de la direcció general competent en matèria de participació ciutadana.  
• Vocalies: els següents membres del Consell de Participació Ciutadana de la Comunitat Valenciana:  
- La persona proposada pel Consell Valencià de les Dones.  
- La persona a proposta pel Consell Escolar de la Comunitat Valenciana.  
- Dues persones en representació de les entitats ciutadanes, designades expressament pel Consell de Participació Ciutadana per a aquest fi.  
  
2. En virtut de la Llei 9/2003, de la Generalitat, de 2 d'abril, per a la igualtat entre dones i homes, es procurarà que la composició del jurat s'ajuste al principi d'equilibri per raó de sexe. La direcció general competent en matèria de participació ciutadana designarà per sorteig, en aquests apartats, les persones que formaran part del jurat, de manera que s'aconseguisca la paritat.  
3. La identitat de les persones que componen el jurat es farà pública en la pàgina web de la Conselleria de Participació, Transparència, Cooperació i Qualitat Democràtica i en el portal GVA Participa, amb anterioritat a la publicació de la resolució de concessió dels premis.  
  
4. El jurat, una vegada constituït, adaptarà el seu funcionament al que s'estableix en aquestes bases reguladores i convocatòria, i en la Llei 40/2015, d'1 d'octubre, de règim jurídic del sector públic, pel que fa a la composició i funcionament dels òrgans col·legiats, adoptant els seus acords per majoria simple, i alçarà actes de les sessions que celebre i dels acords que adopte.  
5. El jurat examinarà els projectes presentats i elevarà la seua proposta de concessió del premi a la direcció general competent en matèria de participació ciutadana, sent vinculant per a aquesta. Igualment podrà proposar, mitjançant informe motivat, deixar desert el premi convocat, quan es consideren insuficients els mèrits de les entitats o persones sol·licitants.  
6. El jurat es constituirà en la data prevista en la resolució del seu nomenament.  
  
Tretzena. Procediment de concessió i resolució  
1. El procediment de concessió dels premis serà en règim de concurrència competitiva.  
2. Finalitzat el termini de presentació de sol·licituds i, si escau, realitzades les esmenes oportunes, el jurat, les examinarà tenint en consideració la documentació presentada i els seus coneixements per a valorar aquestes propostes i, a través de l'òrgan instructor del procediment, elaborarà la proposta de concessió d'aquests premis.  
Per al millor compliment de la seua missió, el jurat podrà sol·licitar i obtindre l'assessorament d'especialistes o persones expertes en aquelles matèries en què ho estime necessari o convenient, pertanyents a l'àmbit acadèmic, els qui es limitaran a prestar la seua col·laboració en l'àmbit de les seues respectives especialitats.  
Les persones membres del jurat i les persones expertes que les assessoren tindran dret a percebre, per l'assistència a les reunions, les gratificacions previstes en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
3. La persona titular de la conselleria competent en matèria de participació ciutadana dictarà resolució sobre l'adjudicació dels premis convocats.  
4. La resolució es dictarà en el termini màxim de sis mesos, comptats des de la data de publicació de la present convocatòria en el Diari Oficial de la Generalitat Valenciana. Transcorregut el termini assenyalat sense que s'haja produït resolució expressa s'entendrà que les sol·licituds han sigut desestimades, als efectes previstos per l'article 25 de la LPAC.  
La resolució per la qual es concedisquen o deneguen els premis serà objecte de publicació en el Diari Oficial de la Generalitat Valenciana, de conformitat amb l'article 45.1.b de la LPAC, i de difusió en la pàgina web de la Conselleria de Participació, Transparència, Cooperació i Qualitat Democràtica i en el portal GVA Participa, sense perjudici de l'ús d'altres mitjans per a la seua difusió establits per l'òrgan competent per a resoldre.  
5. La resolució posarà fi a la via administrativa i podrà ser recorreguda potestativament en reposició o bé caldrà plantejar directament recurs contenciós administratiu en contra, tal com estableixen els articles 123 i 124 de la LPAC, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
En el cas que l'entitat interessada siga una Entitat Local no cal interposar recurs en via administrativa, i això sense perjudici de la possibilitat d'efectuar el requeriment al qual es refereix l'article 44 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que les entitats i persones interessades puguen exercitar qualsevol altra via que estimen oportuna.  
6. La comprovació de l'execució dels projectes a través del corresponent pla de control es realitzarà segons el que es preveu en la Resolució de 28 de febrer de 2023, de la consellera de Participació, Transparència, Cooperació i Qualitat Democràtica per la qual s'aprova el pla de control aplicable durant el procés d'execució i comprovació de la justificació de les subvencions i els convenis atorgats amb càrrec a les dotacions pressupostàries de la Direcció General de Participació Ciutadana, durant l'exercici 2023.  
  
Catorzena. Pagament i justificació  
1. El pagament de la totalitat de l'import del premi en cada modalitat, es realitzarà una vegada dictada la resolució de concessió dels premis convocats i publicada la mateixa en el Diari Oficial de la Generalitat Valenciana.  
2. A les quantitats concedides en concepte de premi se'ls aplicaran les retencions fiscals que corresponguen.  
3. En compliment del que s'estableix per l'article 165.2, lletra i) de la Llei 1/2015, de 6 de febrer, d'hisenda pública, del sector públic instrumental i de subvencions, la resolució de concessió del premi implicarà la justificació del compliment de la finalitat per a la qual es va concedir i de l'aplicació dels fons percebuts.  
Donada la naturalesa d'aquests premis, la justificació es realitzarà amb caràcter previ al seu atorgament. El jurat, prèviament a la seua proposta de concessió, tindrà potestat per a sol·licitar a les persones candidates, a través de l'òrgan instructor, quantes dades, documentació o comprovacions estime convenients per a considerar provada la realització dels projectes presentats.  
Les persones candidates col·laboraran en aquest procediment de justificació i control i, en cas de no fer-ho, el jurat podrà rebutjar la seua candidatura.  
  
Quinzena. Suposats de modificació de la resolució  
1. La modificació o alteració de les condicions tingudes en compte per a la concessió dels premis podrà donar lloc a la modificació de la resolució de concessió i, si escau, a la pèrdua del dret al cobrament total o parcial d'aquests.  
2. Si es produeix una variació de les condicions tingudes en compte per a la concessió dels premis, per aplicació de les causes de reintegrament que estableix l'article 37 de la LGS, procedirà exigir el reintegrament total o parcial de les quantitats percebudes, previ informe de l'òrgan competent de control de la subvenció, i del tràmit d'audiència legalment establit o, si escau, la seua revisió per aplicació de les causes de nul·litat o d'anul·labilitat contemplades en l'article 36 d'aquesta LGS.  
  
Setzena. Difusió dels projectes i de les entitats premiades  
El lliurament dels premis concedits podrà efectuar-se en un acte públic convocat a aquest efecte.  
En tot cas, a la concessió dels premis se li dotarà de la difusió de publicitat adequada en la pàgina web de la conselleria competent en matèria de participació ciutadana i el portal GVA Participa, sense perjudici d'altres mitjans establits per l'òrgan competent per a resoldre.  
  
  
Dissetena. Protecció de dades  
1. De conformitat amb el Reglament (UE) 2016/679 del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), la Llei orgànica 3/2018, de protecció de dades i garantia dels drets digitals (BOE 294, 06.12.2018) i altres disposicions aplicables, les dades de caràcter personal proporcionats seran tractats per la Generalitat per a procedir a la tramitació de la sol·licitud a l'empara de la Llei general de subvencions.  
2. Les entitats i persones físiques podran exercir els drets d'accés, rectificació, cancel·lació, oposició, supressió, portabilitat i limitació del tractament davant la Conselleria que organitza els premis, així com reclamar, en el seu cas, davant l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
Dihuitena. Propietat dels treballs presentades i publicitat.  
1. Les entitats locals, entitats ciutadanes, centres docents i ciutadania (persones físiques) participants en la convocatòria s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per aquestes en la realització del treball, i la propietat del qual siga de terceres persones o entitats.  
2. Les entitats locals, entitats ciutadanes, centres docents i ciutadania (persones físiques), hauran d'autoritzar la conselleria competent en matèria de participació ciutadana la difusió d'informació sobre els projectes premiats amb l'objectiu de visibilitzar-los públicament.  
  
3. Les entitats locals, entitats ciutadanes, centres docents i ciutadania (persones físiques) hauran de cedir a la conselleria competent en matèria de participació ciutadana els treballs que resulten premiats, autoritzant la mateixa per a l'exercici dels drets de reproducció, distribució, comunicació pública i transformació d'aquests treballs.  
  
  
Dinovena. Compatibilitat amb altres premis i ajudes  
Als efectes previstos en l'article 165.2, lletra m) de la de la Llei 1/2015, de 6 de febrer, d'hisenda pública, del sector públic instrumental i de subvencions, s'indica que aquests premis són compatibles amb altres subvencions, ajudes, ingressos o recursos per a la mateixa finalitat, procedents de qualssevol Administracions o ens públics o privats, nacionals, de la Unió Europea o d'organismes internacionals.  
  
  
Vintena. Obligacions de transparència  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Conselleria de Participació, Transparència, Cooperació i Qualitat Democràtica en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment aquesta de les obligacions previstes en la llei de transparència que aquesta requerisca, en el termini de quinze dies hàbils des del requeriment. Una vegada transcorregut el termini conferit en el requeriment sense que el mateix haguera sigut atés, l'òrgan que ha realitzat el requeriment podrà acordar, previ advertiment i audiència a l'interessat, la imposició de multes coercitives en els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.